Гилбърт Честъртън
Величието на малките неща

Превод от английски: Добромир Кралчев, 2008

chitanka.info

Не е малко, че скърбял съм, както хората скърбят.

Не е малко, че съм помнил своя дълг дори в съня.

Не е малко, че съм бдял, когато всички хора спят,

и че съм видял звездите, непознати за деня.

Не е малко, че съм вдъхнал розовият аромат,

нищо че е по-нетраен от мира на нощи две.

Не е малко, че съм чувствал жажда и копнеж, и глад,

щом веднъж съм ял от хляба на самите богове.

Аз познавах те и помня твоя лик незабравим,

храбър като боен призив, с мъдра смелост озарен —

бяла лилия пречиста… Спомен светъл и любим…

Туй не беше никак малко… Но отиде си от мен.

Не е малко, че прославих туй, що хули глас страхлив —

бисера, презрян от други и захвърлен сред калта —

древния опасен порив, тъй възвишен, причудлив.

Аз по-стар съм от небето и по-мъдър от света.

В дни на глупав моден присмех, безпощаден и суров,

тъй преситени с наслади без надежда и стремеж,

в свят на догорели страсти и отлитаща любов —

не е малко, че повярвах в искрения си копнеж.

О, блазе ни: ние чухме с наште собствени уши.

Да, блазе ни: ний видяхме с наште собствени очи.

Вече нека смърт ме грабне от света желан и мил.

Та какво, ако ме няма? Не е малко, че съм бил.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.